Taxibedryf betaal net R5 miljoen belasting – DADie taxibedryf het glo ’n jaarlikse omset van R90 miljard, maar betaal slegs R5 miljoen belasting. (Argieffoto) Terwyl die taxibedryf in Suid-Afrika subsidies van die regering eis, het dit aan die lig gekom dat dié bedryf slegs R5 miljoen belasting betaal. Geordin Hill-Lewis, DA-woordvoerder oor finansies, sê dat Tito Mboweni, minister van finansies, dié syfer in antwoord op ’n parlementêre vraag van die DA verskaf het. “Die DA doen ’n beroep op die Suid-Afrikaanse Inkomstediens (SAID) om teen belastingontduikers in die taxibedryf op te tree en te verseker dat dié winsgewende bedryf sy billike deel betaal.” Hill-Lewis sê luidens berigte het die taxibedryf in 2019 ’n omset van R90 miljard per jaar gehad. “Dit beteken dat die oorgrote meerderheid van die taxioperateurs en -eienaars geen korporatiewe belastinginkomste verklaar nie. Dit beteken ook dat hulle nie betaalstaatbelasting vir taxibestuurders en werknemers betaal nie. “Dit is onwettig om belasting te ontduik en te onderverklaar. Dit is ingevolge die Wysigingswet op Belastingadministrasie ’n strafregtelike oortreding waarvoor skuldiges tot twee jaar tronkstraf opgelê kan word. “Dit is ook onregverdig teenoor wetsgehoorsame belastingbetalers.” Hill-Lewis sê die situasie sal mense laat wonder waarom hulle belasting moet betaal terwyl ander met die ontduiking daarvan wegkom. “Ons sal nie die staat óf regeringsfinansies kan herstel as winsgewende bedrywe belastingbetaling boikot nie. Dit skep ’n gevaarlike presedent vir die toekoms.”